שלומי פוגל

שלומי פוגל (נולד ב-3 במאי 1955) הוא איש עסקים ישראלי, מבעלי קבוצת אמפא, תעשיות מספנות ישראל וקבוצת גולד בונד. נולד ב-1955 בתל אביב להורים ניצולי השואה. שירת בצה"ל כקצין בחיל התותחנים. סיים תואר ראשון בהנדסת מכונות באוניברסיטת תל אביב. לאחר לימודיו עבר ללונדון. בשנת 1987 עבד פוגל עבור חברת "דובר טאוור" שקיבלה זיכיון לחמש שנים על ייצוא מכוניות סקודה לישראל ומספר מדינות באפריקה. בשנת 1990, עם התחממות יחסי ישראל–צ'כיה פעל פוגל למצוא יבואן רשמי של סקודה לישראל וקשר קשרים עם שלמה שמלצר. בשנת 1991 הקים פוגל שותפות עם שמלצר להפצת רכבי סקודה בישראל. ב-1995 רכש את מספנות ישראל יחד עם שלמה שמלצר וסמי קצב ב-40 מיליון שקל. בסוף שנות ה-90 נכנס כשותף לאמפא יחד עם האחים נקש, והיה אחד ממובילי תוכנית להתייעלות החברה, שכללה פיטורי 2,500 עובדים מחברת אמקור. פוגל הוא חבר הליכוד מ-2007. פוגל נחשב כידיד ומקורב של בנימין ושרה נתניהו. ב-2021 הוא ארגן לבניהם יאיר ואבנר נתניהו פגישה עם יו"ר בורסת הסחורות של דובאי, אחמד בן סוליים. בסוף ינואר 2023 כאשר החלה המחאה נגד הרפורמה המשפטית, ארגן פוגל פגישה בין בכירי המשק לבנימין נתניהו. בפגישה ניסה פוגל להרגיע את אנשי העסקים ולשכנע אותם להימנע מפעולות מחאה כנגד נתניהו. אמפא בע"מ היא חברת החזקות ישראלית פרטית בבעלות קבוצת פוגל ומשפחת נקש. הקבוצה פעילה במגוון תחומים: נדל"ן: אמפא נדל"ן עוסקת ביזום, פיתוח וניהול פרויקטים בתחום הנדל”ן, ומחזיקות במספר רב של נכסים מניבים בישראל. אמפא ישראל עוסקת ביזום, ניהול וביצוע פרויקטים בתנועה הקיבוצית וההתיישבותית. מימון חוץ בנקאי: אמפא קפיטל היא מהחברות המובילות בישראל בתחום של מימון חוץ בנקאי והלוואות חוץ בנקאיות. תעשייה: אמרז פועלת בתעשיית הפלסטיק מאז 1939. החברה מתמחה בייצור אריזות פלסטיק ומוצרים מוגמרים ממגוון רחב של חומרי גלם תרמופלסטיים ובקשת רחבה של שיטות עיבוד. חקלאות: אגרקסקו כרמל, הבית של החקלאים משנת 1956, משווקת את מוצריה לעשרות יעדים ברחבי העולם ובארץ תחת המותג הבינלאומי כרמל. באמצעות החברה הבת כרמל סטרוברי, מבצעת אגרקסקו כרמל מחקר, פיתוח והפצה של זני תות שדה מובחרים. מלונאות: הקבוצה שותפה במספר בתי מלון בישראל וכן במספר מיזמים תיירותיים. אנרגיה: אמפא שותפה יחד עם אלומיי קפיטל בפרויקט אגירה שאובה בצוק מנרה. תעשיות מספנות ישראל בע"מ היא חברה פרטית בשליטת שלומי פוגל, שלמה החזקות וסמי קצב. בבעלותה: מספנות ישראל: המספנה הגדולה בישראל ואחת המספנות בבעלות פרטית הגדולות במזרח התיכון. החברה מתמחה בפיתוח, תכנון, בנייה, אחזקה, ותיקון כלי שיט צבאיים ואזרחיים – בישראל ומחוץ לה, וכן בייצור והקמת קונסטרוקציות פלדה גדולות ומורכבות לתחנות כוח, מתקני התפלה, צנרת לחץ גבוה, עגורני נמל ותשתיות לנמלי ים ותעופה ועוד. מתקני החברה ומשרדיה ממוקמים בחלקו המזרחי של נמל הקישון בחיפה על שטח של 335 דונם. נמל מספנות ישראל: הנמל הפרטי הראשון בישראל. החל משנת 2008 פועל הנמל בפריקת כל סוגי המטענים, כשברשותו רציפים באורך של כ־1,000 מטרים, כוח עבודה מיומן וציוד פריקה וטעינה ייעודי. סימנט: בשנת 2016, הקימה מספנות ישראל תשתית ליבוא צמנט (חומר גלם למלט) ושיווקו. החברה פועלת בשותפות עם קבוצת לאפארג' הצרפתית. קבוצת גולד בונד בע"מ היא חברה ציבורית הנסחרת בבורסה לניירות ערך בתל אביב, בשליטת שלומי פוגל, שמלצר החזקות ומסופי ספנות בע"מ. באמצעות החברה הבת קונטרם, קבוצת גולד בונד מפעילה מסוף מטענים ומחסנים חופשיים באשדוד, סמוך לשטח נמל אשדוד. פעילות קונטרם נחלקת לארבעה מגזרים: פעילות מסוף מכולות מלאות (FCL), הכוללת מתן שירותי מסוף ואחסנת מכולות מלאות ליבוא ויצוא, לרבות מכולות קירור ומכולות ריקות. פעילות מסוף מטענים - מכולות לריקון (LCL), הכוללת קליטת מכולות ריקות, פריקת וריקון המכולות ופיצול המטענים לפי הלקוחות. פעילות חופשית הכוללת שירותי אחסנה, הפעלת מרכז לוגיסטי והובלת מכולות. נדל"ן להשקעה. לשלומי ואשתו טניה הבריטית ארבע בנות. מתגורר בכפר שמריהו. שלומית לן, ‏הכירו את הטייקון האנונימי שבדרכו לאקזיט של חצי מיליארד שקל, באתר גלובס, 4 בספטמבר 2010 אבי שאולי, ישבור את מונופול נשר? שמלצר מקים עם שלומי פוגל וסמי קצב חברת מלט, באתר ביזפורטל, 16 בפברואר 2014 עמירם ברקת, ‏שלומי פוגל לאנשי העסקים הישראלים: "בואו לעזה עכשיו", באתר גלובס, 30 בספטמבר 2016 שלי אפלברג, אימפריית הנדל"ן של פוגל ונקש עברה להתממן אצל המבורגר, באתר TheMarker‏, 31 בינואר 2017 ליאור גוטמן, שלומי פוגל עושה הון מאי־היעילות של נמל חיפה, באתר כלכליסט, 24 במאי 2016 תומר הדר, שלומי פוגל: "אזורי סחר חופשי הם הפתרון למצב במזרח התיכון", באתר כלכליסט, 30 בדצמבר 2015 ערן אזרן, שלומי פוגל: "להנהיג פיקוח על מחירי הגז עד שיהיו שלושה מתחרים - לפחות", באתר TheMarker‏, 21 ביולי 2015 שוקי שדה, הפרשות שמוציאות לאור את השותף הסמוי, באתר TheMarker‏, 29 במרץ 2018 שלומית לן, הצעד הבא של המיליארדר שאירגן לנתניהו את פגישת האזהרות עם בכירי המשק, באתר TheMarker‏, 17 בפברואר 2023 הצהרה מטעם מועמד לכהונת דירקטור, שלומי פוגל, באתר "מאיה" יוחאי רפאלי, צ'צ'יק, שמלצר והסקודה, מעריב, 7 במאי 1991 יוחאי רפאלי, מכונית משפחתית חדשה ב־26 אלף ש״ח, מעריב, 11 ביולי 1991 זאב חספר, זו לא תהיה עוד דלתא, חדשות, 18 ביולי 1991 שוקי שדה, הפרשות שמוציאות לאור את השותף הסמוי, באתר TheMarker‏, 29 במרץ 2018 שוקי שדה, משפיע על מחירי הדירות, מקורב לנתניהו: הפרשות שמוציאות לאור את שלומי פוגל, באתר TheMarker‏, 31 במרץ 2018 גולן חזני, עירית אבישר וסופי שולמן, בצל הפיגועים מחריף העימות בין נתניהו ובכירי המגזר העסקי, באתר כלכליסט, 29 בינואר 2023 אורה קורן, שחקן חדש בשוק המלט: חברת מספנות ישראל, באתר TheMarker‏, 28 בפברואר 2016